

**REPUBLIKA HRVATSKA**

**KRAPINSKO-ZAGORSKA ŽUPANIJA**

**OPĆINA STUBIČKE TOPLICE**

**NAČELNIK**

KLASA: 302-01/21-01/06

URBROJ: 2140-27-1-25-29

Stubičke Toplice, 14.02.2025.

**GODIŠNJE IZVJEŠĆE O PROVEDBI PROVEDBENOG PROGRAMA ZA 2024. GODINU**

**OPĆINA STUBIČKE TOPLICE**

Veljača, 2025. godine

1. **PREGLED STANJA U SAMOUPRAVNOM DJELOKRUGU**

Godišnje izvješće o provedbi Provedbenog programa Općine Stubičke Toplice za mandatno razdoblje od 2021. do 2025. godine, za 2024. godinu, izrađeno je u skladu s Uputama za izradu godišnjeg izvješća o provedbi provedbenog programa jedinica lokalne i područne (regionalne) samouprave (dalje u tekstu: Upute) Ministarstva regionalnoga razvoja i fondova Europske unije iz prosinca 2023. godine, a kojom je definirana struktura i sadržaj istog. U skladu s Uputama, Godišnje izvješće se sastoji od tekstualnog dijela i tabličnog prikaza izvješća, a obveza izrade i podnošenja godišnjeg izvješća o provedbi provedbenih programa lokalnih jedinica propisana je odredbama Pravilnika o rokovima i postupcima praćenja i izvješćivanja o provedbi akata strateškog planiranja od nacionalnog značaja i od značaja za jedinice lokalne i područne (regionalne) samouprave („Narodne novine“, broj 44/23).

Ovo godišnje izvješće o provedbi provedbenog programa obuhvaća razdoblje od 01. siječnja 2024. do 31. prosinca 2024. godine.

Pregled stanja u samoupravnom djelokrugu daje pregled gospodarskog, društvenog i političkog konteksta odnosno promjena koje su imale utjecaj na ostvarenje rezultata Provedbenog programa Općine Stubičke Toplice za razdoblje 2021. do 2025. godine tijekom izvještajnog razdoblja. Važno je istaknuti

da u izvještajnom razdoblju nije došlo do značajnih promjena u gospodarskom, društvenom i političkom kontekstu koje bi u nekoj mjeri zančajnije utjecale na ostvarenje utvrđenih prioriteta i rezultata Provedbenog programa što je i vidljivo iz ovog godišnjeg Izvješća tako da se može reći da se utvrđeni ciljevi realiziraju.

Ističemo da je tijekom izvještajnog razdoblja Općina Stubičke Toplice prijavila nekoliko projekata na aktualne natječaje te je ostvarila dodatne izvore (su)financiranja, a iz izvornih prihoda osigurala realizaciju još više aktivnosti i projekata. U prilog tome govori činjenica kako realizacija ukupnih prihoda proračuna u 2024. godini, u odnosu na 2023. godinu, nije zabilježila značajnija odstupanja.

U skladu s navedenim, tijekom izvještajnog razdoblja provodi se realizacija svih 19 planiranih mjera tako da sve imaju status „U tijeku“ i provode se u skladu s predviđenom dinamikom provedbe, uz napomenu da su unutar definiranih mjera realizirane još dodatne aktivnosti i projekti koje nije bilo moguće predvidjeti prilikom izrade Provedbenog programa Općine Stubičke Toplice za razdoblje 2021. do 2025. godine, a tijekom razdoblja je utvrđeno da bi realizacija istih imala pozitivan učinak na kvalitetu života mještana.

1. **IZVJEŠĆE O NAPRETKU U PROVEDBI MJERA**
2. **Analiza statusa provedbe mjera**

U Provedbenom programu Općine Stubičke Toplice pretpostavljena je provedba 19 mjera, a u pogledu statusa provedbe mjera ističemo da sve mjere imaju status „U tijeku“ što znači da se provode u skladu s predviđenom dinamikom provedbe tijekom izvještajnog razdoblja. Za svaku pojedinu mjeru to je navedeno u „Opisu statusa provedbe mjere“, u tabličnom prikazu. Pojedine aktivnosti unutar mjere započele su i završene su u izvještajnom razdoblju, neke aktivnosti i projekti su započele u izvještajnom razdoblju te će biti završene tijekom 2025. godine dok će se s pojedinim aktivnostima i projektima započeti 2025. godine. Radi nekih situacija koje nije bilo moguće predvidjeti, unutar definiranih mjera, provodile su se aktivnosti i projekti koje je radi nekih izvanrednih okolnosti bilo potrebno realizirati. Za svaku pojedinu mjeru to je navedeno u „Opisu statusa provedbe mjere“, u tabličnom prikazu.

1. **Podaci o proračunskim sredstvima iskorištenim tijekom izvještajnog razdoblja za provedbu pojedine mjere tijekom izvještajnog razdoblja**

U izvještajnom razdoblju za sve mjere iz Provedbenog programa bilo je utrošenih proračunskih sredstava.

Tablica 1: Prikaz utrošenih proračunskih sredstava iskorištenih tijekom izvještajnog razdoblja za provedbu pojedine mjere tijekom izvještajnog razdoblja:

|  |  |  |
| --- | --- | --- |
| **Redni broj mjere** | **Naziv mjere** | **Iznos utrošenih sredstava (eura)** |
|  | Održiv i uravnotežen gospodarski razvoj | 34.490,84 |
| 1.2. | Razvoj održivog turizma | 127.802,54 |
| 1.3. | Razvoj kulturnih djelatnosti | 54.628,22 |
| 1.4. | Unaprjeđenje sustava obrazovanja | 206.493,22 |
| 1.5. | Unaprjeđenje sustava predškolskog odgoja i obrazovanja | 664.437,48 |
| 1.6. | Učinkovita lokalna javna uprava i administracija | 494.443,98 |
| 1.7. | Razvoj sporta i rekreacije | 57.480,57 |
| 1.8. | Unaprjeđenje socijalne skrbi | 37.952,77 |
| 1.9. | Unaprjeđenje zdravstvenih usluga | 1.649,50 |
| 1.10. | Jačanje protupožarne i civilne zaštite | 124.462,06 |
| 1.11. | Zaštita i unapređenje prirodnog okoliša | 104.035,35 |
| 1.12. | Unaprjeđenje sustava komunalnog gospodarstva | 93.468,00 |
| 1.13. | Prostorno i urbanističko planiranje | 1.305,00 |
| 1.14. | Unaprjeđenje sustava javne rasvjete | 115.926,98 |
| 1.15. | Unaprjeđenje vodovodne infrastrukture | 97.454,14 |
| 1.16. | Razvoj poljoprivredne djelatnosti | 9.279,87 |
| 1.17. | Promet i održavanje javnih prometnica | 496.247,96 |
| 1.18. | Unaprjeđenje širokopojasne infrastrukture | 506,16 |
| 1.19. | Poticanje demografske revitalizacije | 49.740,57 |
| **UKUPNO:** | | **2.771.805,21** |

1. **Zaključak o ostvarenom napretku u provedbi mjera u provedbenom programu**

Napredak koji je ostvaren u provedbi mjera iz Provedbenog programa Općine Stubičke Toplice uvjetovan je nizom okolnosti koje utječu na provedbu, no većina se mjera u provedbenom programu provodi sukladno planiranim rokovima, kontinuirano. U izvještajnom razdoblju iskorišteno je 2.771.805,21 eura za provedbu mjera.

***Mjera 1.1. – „Održiv i uravnotežen gospodarski razvoj“ –*** tijekom 2024. godine nije bilo podnesenih novih zahtjeva za subvencioniranje kamate obrtnicima i poduzetnicima, a kredit za koji se subvencionirala kamata je u potpunosti vraćen. Stoga se navedena aktivnost nije provodila. Nova aktivnost u 2024. godini je izrada podloga za izradu „Provedbenog plana Općine Stubičke Toplice s analizom potencijala projektne suradnje na razvoju mikroregije Gupčev kraj za razdoblje 2025.-2028“. Navedena aktivnost je planirana u proračunu za 2024. godinu, ali prilikom izrade provedbenog programa nije bilo saznanja da će se to izrađivati.

***Mjera 1.2. – „Razvoj održivog turizma“ –*** mjera se realizirala tijekom cijele godine provođenjem ključnih aktivnosti.

***Mjera 1.3. – „Razvoj kulturnih aktivnosti“ -*** mjera se realizirala tijekom cijele godine provođenjem ključnih aktivnosti. Nova aktivnost u 2024. godini je nabava glazbenih instrumenata za potrebe muzičke škole Yamaha school, za učenike osnovne škole, a obuka se provodi u osnovnoj školi. Aktivnost nije bila planiran u trenutku izrade Provedbenog programa, ali su u proračunu izvještajne godine osigurana novčana sredstva kako bi se projekt mogao realizirati.

***Mjere 1.4. „Unaprjeđenje sustava obrazovanja“* –** aktivnosti su se provodile tijekom cijele godine. Međutim, unutar navedene mjere, projekt dogradnje zgrade osnovne škole nije završen. Projektno – tehnička dokumentacija za izgradnju osnovne škole je izrađena, a radovi će započeti početkom 2025. godine. Dogradnjom zgrade osnovne škole poboljšat će se uvjeti izvođenja školske nastave odnosno osigurat će se jednosmjenska nastava. Projekt je prijavljen na natječaj za sufinanciranje iz programa Nacionalnog plana oporavka i otpornosti te je donesena odluka o sufinanciranju, a realizacija projekta se odvija u višegodišnjem planskom razdoblju, odnosno od 2021. do 2026. godine.

***Mjera 1.5. „Unapređenje sustava predškolskog odgoja i obrazovanja“*** provodi se u skladu s planiranom dinamikom, no aktivnost informatizacije poslovnih procesa u Dječjem vrtiću nije bila unaprijed planirana, ali je radi brojnih zakonskih izmjena koje se tiču postupaka koji se provode bilo potrebno informatički sustav prilagoditi kako bi se poslovni procesi odvijali efikasnije i jednostavnije. Također je uvedena nova aktivnost koja se odnosi na sufinanciranje boravka djece s prebivalištem u Stubičkim Toplicama u drugim dječjim vrtićima obzirom na popunjene kapacitete u lokalnom vrtiću. Tijekom izvještajnog razdoblja pristupilo se izradi projektne dokumentacije za dogradnju zgrade dječjeg vrtića radi povećanja kapaciteta postojećeg vrtića, a obzirom na zahtijevane kapacitete. U 2024. godini otvoren je područni objekt dječjeg vrtića u maloj dvorani mjesnog doma Strmec Stubički za smještaj jedne skupine djece.

***Mjera 1.6. „Učinkovita lokalna javna uprava i administracija“ –*** aktivnosti unutar navedene mjere provodile su se tijekom cijele godine.

***Mjera 1.7. „Razvoj sporta i rekreacije“*** također je realizirana, no u izvještajnoj godini započet je, a nije bio unaprijed planiran projekt izgradnje sportskog centra Strmec Stubički, ali je tijekom godine bio planiran u proračunu te je izrađena projektna dokumentacija. Izgradnja školske dvorane nužna je iz razloga što sada osnovna škola nema dvoranu, a izgradnjom iste učenicima polaznicima osnovne škole omogućilo bi se održavanje tjelesnog odgoja u adekvatno opremljenom prostoru. Radovi će započeti početkom 2025., a završti sredinom 2026. godine. U provedbenom programu uključen je kroz trogodišnje razdoblje.

***Mjera 1.8. „Unaprjeđenje socijalne skrbi“*** provodi se u skladu s planiranim aktivnostima.

***Mjera 1.9. „Unaprjeđenje zdravstvenih usluga“*** – ključne aktivnosti unutar navede mjere provodile su se tijekom cijelog izvještajnog razdoblja.

***Mjera 1.10. „Jačanje protupožarne i civilne zaštite“ –*** aktivnosti su se provodile tijekom cijele godine, osim nabave hidranta.

***Mjera 1.11 „Zaštita i unapređenje prirodnog okoliša“***realizirana je aktivnost „Provođenje izobrazno-informativnih aktivnosti u gospodarenju otpadom u okviru kružnog gospodarstva“, a koja aktivnost se u trenutku izrade Provedbenog programa nije mogla predvidjeti. Također je u izvještajnom razdoblju realiziran projekt nabave koševa za razvrstavanje otpada koji su postavljeni na javnim površinama, nije bio planiran u trenutku izrade Provedbenog programa, ali su u proračunu izvještajne godine osigurana novčana sredstva kako bi se projekt mogao realizirati, a također je ostvareno sufinanciranje od Fonda za zaštitu okoliša i energetsku učinkovitost.

***Mjera 1.12 „Unaprjeđenje sustava komunalnog gospodarstva“*** - osigurava se potpora provođenju aktivnosti modernizacije građevina javne namjene pa je stoga na zemljištu koje je kupljeno 2022. godine, u izvještajnom razdoblju izrađeno idejno arhitektonsko rješenja hiže zagorskih bajki i legendi, trga naselja Stubičke Toplice te arhitektonsko rješenje za parkiralište. Nabavljene su i postavljene žardinjere za cvijeće i postavljene na javnim površinama. Valja naglasiti da su navedeni projekti planirani u proračunu za 2024. godinu ali u trenutku izrade Provedbenog programa to se nije moglo predvidjeti.

***Mjera 1.13. „Prostorno i urbanističko planiranje***“- aktivnosti unutar mjere su provedene.

***Mjera 1.14. „Unaprjeđenje sustava javne rasvjete“*** uglavnom se realizirala kroz aktivnost otplata kredita za modernizaciju javne rasvjete na području Općine te kroz održavanje i funkcioniranje javne rasvjete te proširenje mreže na mjestima gdje je to potrebno. Započelo se s realizacijom projekta modernizacija javne rasvjete u centru Stubičkih Toplica te je izrađen glavni projekt i troškovnik.

***Mjera 1.15. „Unaprjeđenje vodovodne infrastrukture“*** - provedba mjere se realizirala kroz godinu.

***Mjera 1.16. „Razvoj poljoprivredne djelatnosti“*** – mjera se realizira tokom cijele godine provedbom ključnih aktivnosti.

**Mjera *1.17. „Promet i održavanje javnih prometnica“*** također se realizirala u najvećoj mjeri aktivnošću održavanja i modernizacije cestovne prometne infrastrukture, a realizacija projekta izgradnja ceste, rekonstrukcija prometnog terminala Pila, ovisi o mogućnosti prijave na natječaj kako bi se ostvarilo sufinanciranje. U izvještajnom razdoblju, u suradnji s susjednim gradom nabavljen je i postavljen radarski uređaja za mjerenje brzine vozila s ciljem postizanja sigurnosti odvijanja prometa na prometnici.Ovaj projekt nije bilo moguće predvidjeti prilikom izrade provedbenog programa, ali je realiziran tijekom godine kako bi se spriječile daljnje opasnosti i štete.

***Mjera 1.18. „Unaprjeđenje širokopojasne infrastrukture“ –***provedba mjere se realizirala mogućnošću korištenja besplatnog interneta na javnim površinama.

**Mjera *1.19. „Poticanje demografske revitalizacije“,*** projekt Rekonstrukcije i opremanja dječjeg igrališta pored dječjeg vrtića je završen tijekom godine, a ostale aktivnosti unutar mjere provode se kontinuirano.

1. **Navesti preporuku radnji nužnih za otklanjanje prepreka u postignuću ključnih točaka ostvarenja**

Nije primjenjivo: sve mjere se provode u skladu s predviđenom dinamikom provedbe u izvještajnom razdoblju te je postignuto uspješno funkcioniranje upravljanja razvojem Općine Stubičke Toplice.

**3. DOPRINOS OSTVARENJU CILJEVA JAVNIH POLITIKA**

Subvencioniranjem kamate na poduzetničke kredite u sklopu mjere *Održiv i uravnotežen gospodarski razvoj*, Općina Stubičke Toplice podržava razvoj poslovne infrastrukture radi omogućavanja diverzifikacije i konkurentnosti lokalnog gospodarstva.

Mjerom *Razvoj održivog turizma*, organizacijom i financiranjemmanjih i većih turističkih manifestacijama razvija se turistička ponuda Općine Stubičke Toplice, koja je prepoznatljivo turističko odredište kontinentalne Hrvatske; ona postaje atraktivno mjesto za posjetiti i boraviti.

*Razvoj kulturnih djelatnosti* doprinosi njegovanju i očuvanju tradicije; pružanjem različitih kulturnih sadržaja kao što su predstave, izložbe, promocije…, zatim (su)financiranje udruga koje djeluju u području kulture te organizacijom različitih manifestacija u kulturi, zadovoljavaju se javne potrebe lokalnog stanovništva u kulturi.

Mjerom *Unaprjeđenje sustava obrazovanja* kroz podršku unaprjeđenju sustava osnovnoškolskog obrazovanja i ulaganju u razvoj osnovnog školstva stvaraju se preduvjeti za rad u jednoj smjeni te uvođenje cjelodnevne škole za sve razredne odjele, čime će se olakšati djeci i roditeljima odrastanje i obrazovanje. Sufinanciranje učeničkog prijevoza doprinosi dostupnosti osnovnoškolskog obrazovanja. Kroz učeničke i studentske stipendije podržavaju se mladi u obveznom školovanju i potiču na nastavak školovanja i obrazovanja.

Mjerom *Učinkovita lokalna javna uprava i administracija* povećava se učinkovitost lokalne samouprave u obavljanju poslova iz svog djelokruga, omogućuje se lokalnom stanovništvu da veći broj administrativnih aktivnosti obavi na jednom mjestu, osigurava se učinkovito i transparentno upravljanje imovinom i resursima.

Mjera *Razvoj sporta i rekreacije*: ulaganjem u sportske udruge, unapređenje sportsko-rekreacijske infrastrukture u Općini Stubičke Toplice, ponuda novih sportskih sadržaja, usmjereni su na podizanje svijesti lokalnog stanovništva o važnosti sporta i rekreacije za zdravlje, te na povećanje broja osoba koje redovito vježbaju i aktivno se bave sportom.

Mjerom *Unaprjeđenje socijalne skrbi* smanjuje se socijalna isključenost lokalnog stanovništva bez dostatnih financijskih sredstava za egzistenciju.

Mjerom *Unaprjeđenje zdravstvene zaštite* povećava se dostupnost zdravstvenih usluga lokalnom stanovništvu i omogućuju se dodatne usluge u zdravstvu na području Općine Stubičke Toplice.

Mjerom *Unaprjeđenje sustava predškolskog odgoja i obrazovanja* ostvaruje se cilj dostupnosti predškolskog odgoja i obrazovanja, jačaju se kapaciteti i kvaliteta rada dječjeg vrtića.

Financijskim potporama za novorođenčad u sklopu mjeru *Poticanje demografske revitalizacije* potiče se doseljavanje i zadržavanje mladih na području Općine Stubičke Toplice, zatim zasnivanje obitelji na području Općine, te porast broja novorođene djece.

Mjerama *Unaprjeđenje sustava komunalnog gospodarstva, Promet i održavanje javnih prometnica, Unaprjeđenje vodovodne infrastrukture, Unaprjeđenje sustava javne rasvjete* postiže se cilj unapređenja društvene i komunalne infrastrukture, poboljšava se dostupnost komunalne infrastrukture i podiže razina kvalitete života u Općini Stubičke Toplice. To sve doprinosi atraktivnosti života u ruralnom području i zadržavanju lokalnog stanovništva.

Mjera *Jačanje protupožarne i civilne zaštite* osigurava se sigurnost i zaštita života, zdravlja i imovine lokalnog stanovništva, spriječiti katastrofe, smanjuje se rizik od katastrofa, podiže se razina kvalitete života u Općini Stubičke Toplice.

Mjerom *Zaštita i unaprjeđenje prirodnog okoliša ostvaruje se cilj* zaštite prirode i okoliša, čime se povećava kvaliteta života u Općini stubičke Toplice, Općina postaje atraktivno mjesto za život i boravak, pridonosi se zaštiti i očuvanju zdravlja lokalnog stanovništva.

Mjera *Prostorno i urbanističko planiranje:* odgovornim i pametnim prostornim planiranjem štiti se prirodni okoliš, ne narušava se izgled naselja, stvaraju se preduvjeti za porast broja stanovništva u ruralnom području i razvoj gospodarstva.

Mjerom *Razvoj poljoprivredne djelatnosti* potiče se lokalno stanovništvo na bavljenje poljoprivredom i razvoj poljoprivredne proizvodnje.

Mjerom *Unaprjeđenje širokopojasne infrastrukture* ostvaruje se cilj digitalizacije društva u cjelini, omogućavanje javnog pristupa i korištenja besplatnog bežičnog interneta lokalnom stanovništvu.

OPĆINSKI NAČELNIK

Josip Beljak, dipl. ing. agr.